[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 20.1.2006

SEK(2006) 83 endelig

BERETNING FRA KOMMISSIONEN TIL EUROPA-PARLAMENTET OG RÅDET

om udgifterne for EUGFL, Garantisektionen Alarmsystemet nr. 12/2005

INDHOLDSFORTEGNELSE

1. FORELØBIGT BEVILLINGSFORBRUG 3

2. BEMÆRKNINGER ANGÅENDE GENNEMFØRELSEN AF 2005-BUDGETTET 3

3. KONKLUSION 5

1. FORELØBIGT BEVILLINGSFORBRUG

Forbruget af bevillinger under budgettets udgiftsområde 1 beløb sig til 48 888,2 mio. EUR, dvs. 98,4 % af bevillingerne. Beløbet er et nettobeløb efter fradrag af tilbagebetalinger som følge af finansielle korrektioner i forbindelse med regnskabsafslutningen for EUGFL, Garantisektionen, samt suspenderede beløb og nedsættelse af forskud i løbet af regnskabsåret.

I vedlagte tabel vises det foreløbige bevillingsforbrug på 2005-budgettet for perioden fra 16. oktober 2004 til 15. oktober 2005. Tallene for den endelige gennemførelse vil først være kendte efter den 31. december 2005, fordi Kommissionen stadig kan foretage direkte betalinger indtil denne dato. Sammenholdt med de oprindelige bevillinger udviser gennemførelsen et generelt underforbrug af bevillinger (ca. -788,4 mio. EUR), der fordeler sig som følger:

- for underudgiftsområde 1a –725,9 mio. EUR og

- for underudgiftsområde 1b –62,6 mio. EUR.

2. BEMÆRKNINGER ANGÅENDE GENNEMFØRELSEN AF 2005-BUDGETTET

Den foreløbige gennemførelse af 2005-budgettet påvirkes for de vigtigste artiklers vedkommende af følgende faktorer (NB: over- (+) eller underforbruget (–) vises i parentes).

2.1. Valutafaktorer

Dollarens vekselkurs over for euroen

Udgifterne, der er påløbet i den førnævnte periode, er fastsat under hensyntagen til udviklingen i dollarens vekselkurs over for euroen. For en væsentlig del af eksportrestitutionerne for landbrugsprodukter, især korn og sukker, og for nogle former for hjemmemarkedsstøtte såsom bomuldsstøtten påvirkes udgifterne af dollarens vekselkurs over for euroen.

Budgettet, som budgetmyndigheden vedtog, byggede på de bevillinger, der blev anmodet om i BFB for 2005, som blev opstillet på grundlag af en gennemsnitskurs på 1 EUR = 1,25 USD. Det skal bemærkes, at gennemsnitskursen i perioden 1. august 2004 til 31. juli 2005 var ca. 1 EUR = 1,27 USD, dvs. omkring 2 % højere end den kurs, som blev anvendt ved opstillingen af FBF for 2005.

2.2. Underudgiftsområde 1a – Markedsfaktorer

For underudgiftsområde 1a var der tale om et underforbrug af bevillinger for animalske produkter, medens der var tale om et overforbrug for vegetabilske produkter:

- overforbruget for vegetabilske produkter (335,7 mio. EUR) vedrørte navnlig korn, markafgrøder, spindplanter og direkte støtte af horisontal art

- underforbruget for animalske produkter (–795,3 mio. EUR) vedrørte navnlig mælk og svinekød.

Forbrugsmønsteret var dog ikke ensartet inden for disse sektorer. Over/underforbruget vedrørte navnlig følgende artikler:

2.2.1. Markedsforanstaltninger for korn (+270,6 mio. EUR)

Dette overforbrug skyldes de øgede kornmængder, der indgik på offentligt lager efter den meget gode kornhøst i 2004/05, idet ca. 13,9 mio. t korn indgik på offentligt lager mod det overslag på 2,6 mio. t, som dannede grundlag for de bevillinger, der blev afsat af budgetmyndigheden.

2.2.2. Direkte betalinger for markafgrøder (+173,5 mio. EUR)

Dette overforbrug skyldes, at medlemsstaternes betalinger af arealstøtte for korn var højere end de bevillinger, der var afsat af budgetmyndigheden, idet denne ved budgettets vedtagelse nedsatte de bevillinger, som Kommissionen havde anmodet om til denne foranstaltning.

2.2.3. Spindplanter (+59,6 mio. EUR)

Dette overforbrug skyldes, at medlemsstaterne som følge af de større bomuldsmængder foretog betalinger, som var højere end de bevillinger, der var afsat af budgetmyndigheden, idet denne ved budgettets vedtagelse nedsatte de bevillinger, som Kommissionen havde anmodet om til denne foranstaltning.

2.2.4. Frugt og grøntsager (–65,6 mio. EUR)

Dette underforbrug skyldes gunstige vilkår på frugt- og grøntsagsmarkedet, idet der blev trukket lavere mængder frugt og grøntsager tilbage fra markedet end budgetteret, og støttesatsen for bananer var lavere end den budgetterede som følge af den forhøjede markedspris.

2.2.5. Andre vegetabilske produkter/foranstaltninger (–136,0 mio. EUR)

Dette underforbrug skyldes en opbremsning af tempoet i betalingerne af støtte til tørret foder og lavere betalinger fra medlemsstaterne til de forskellige POSEI-programmer.

2.2.6. Direkte støtte af horisontal art (+65,0 mio. EUR)

Dette overforbrug af bevillinger til den generelle arealbetalingsordning (SAPS), der omfatter otte af de ti nye medlemsstater, skyldes effekten af dobbeltkursen, idet støtten udbetales af disse medlemsstater i deres nationale valutaer, der er apprecieret i forhold til euroen; de pågældende medlemsstater deltager ikke i den fælles valuta.

2.2.7. Mælk og mejeriprodukter (–1 049,3 mio. EUR)

Dette underforbrug skyldes de lavere udgifter til de forskellige foranstaltninger som følge af gunstige interne og eksterne forhold på markedet for mejeriprodukter. Disse forhold har gjort det muligt for Kommissionen at sænke niveauet for eksportrestitutionerne og hjemmemarkedsstøtten med henblik på afsætning af de forskellige produkter i denne sektor sammenholdt med de budgetterede niveauer. Desuden blev der opkrævet mælkeafgift for en samlet overskridelse på mere end 1,0 mio. t mælk sammenholdt med en mængde på 0,25 mio. t på budgettet, hvilket fører til yderligere besparelser i denne sektor.

2.2.8. Oksekød (+288,1 mio. EUR)

Dette overforbrug skyldes, at medlemsstaterne har betalt flere husdyrpræmier vedrørende 2004 end budgetteret.

2.2.9. Kontrol af regnskabers overensstemmelse med EF-forskrifterne (–169,9 mio. EUR)

Dette beløb anses for at være en indtægt, og forhøjelsen deraf skyldes de forhøjede tilbagebetalinger (claw-backs) fra medlemsstaterne som følge af de afgørelser om kontrol af regnskabers overensstemmelse med EF-forskrifterne, som Kommissionen træffer i løbet af regnskabsåret.

2.3. Underudgiftsområde 1b – Udvikling af landdistrikter (–62,6 mio. EUR)

2005-forpligtelsesbevillingerne til udvikling af landdistrikter (EU-15) og til overgangsinstrumentet for de nye medlemsstater blev fastsat til loftet for dette underudgiftsområde.

På tidspunktet for denne beretnings udarbejdelse er der disponeret over samtlige de forpligtelsesbevillinger og næsten alle de betalingsbevillinger, der er afsat på budgettet til overgangsinstrumentet, som gennemføres på grundlag af opdelte bevillinger.

Det nuværende underforbrug omfatter forpligtelsesbevillingerne til udvikling af landdistrikter under EUGFL, Garantisektionen, til EU-15 og skyldes en utilstrækkelig implementering af visse udviklingsordninger for landdistrikter såsom ordningerne for førtidspensionering (nyt system), miljøvenligt landbrug (nyt system) og skovbrug (nyt system).

3. KONKLUSION

Som følge af det ovenfor beskrevne underforbrug (–725,9 mio. EUR) under underudgiftsområde 1a foreslog Kommissionen ved fremlæggelsen af ændringsbudget nr. 8/2005 budgetmyndigheden at nedsætte bevillingerne under EUGFL, Garantisektionen, til dette underudgiftsområde med 650,0 mio. EUR. Dette ændringsbudget blev vedtaget af Europa-Parlamentets plenarforsamling i december 2005.

[pic]